NDZ die vet miskoek ná annus horribilis | Netwerk24
Deur Charles Smith 14 Desember 2017 00:00
Met die eindtye op ons as Robert Mugabe in 'n rok volgende week die Zuptas se staatskaping hier kan verseël, peins 'n mens nou skielik meer oor ons Suiderland en sy toekoms.
Waar is ons volgende week hierdie tyd? Moet 'n mens nie dan eerder Zimbabwe toe trek nie? Met Robert en Grace Mugabe se gulsige hande vasgebind, is dit 'n opsie om daar te gaan boer.
As Nkosazana met behulp van 'n paar miljoen Gupta-dollars vir Cyril kan klop, gaan sy beslis radikale ekonomiese transformasie (lees: staatskaping in supercharge) radikaal toepas. Bell Pottinger is dood, maar sy klou vas aan hul haatspraak as haar enigste beleid.
Dan is jou spaargeld, huis, pensioene en plaas hier ernstig in die gedrang.
Die Guptas het die regering, Eskom, SAL en baie myne in hul sak. Al wat hulle kort, is 'n klompie plase.
Verwag ou Ajay, Atul, Rajesh en Varun met kakieklere en breërandhoede in Senwes om bloutong-entstof vir hul dorpers te koop.
Wat ons almal erg moet pla, is dat dié dinge min mense pla. Mense shop asof die naweek net nog 'n Dingaansdag met 'n vakansiedag is.
Waar is die kerke?
Hoekom is daar nie biddae teen die Zumas nie?
Die ANC in die Noord-Kaap hou 'n deurnagwaak om te peins oor die groot leierstryd.
Nietemin, NDZ as president sal 'n miskoek van 'n krismiskoek vir die meeste Suid-Afrikaners ná 'n annus horribilis wees.
Daar was baie laagtepunte: Zuma wat ons elke dag 'n middelvinger gewys het, Shaun Abrahams, Bell Pottinger, die afdanking van Pravin Gordhan, die Vrystaat wat onder Eisj Magashule vernietig is, dat ons amptelik 'n moord- en verkragstaat is en die ondersteuning van die Mugabe-egpaar.
Maar dis nie net die ANC wat ons land bevark nie. Die ineenstorting van Steinhoff is 'n bewys dat die arrogansie van rykes teenoor gewone mense oral voorkom.
Die val van Afrikaans by universiteite is net so 'n groot skande soos Nkandla. Ironies is albei figure wat Afrikaans se kop aan die Universiteit van die Vrystaat laat rol
het, Jonathan Jansen en Lis Lange, nou nie meer hier nie. Net die Afrikaanse meelopers wat hul taal opgeoffer het vir 'n sikspens, is oor.
Tog was dit 'n goeie jaar. John Miles se Op 'n dag, 'n hond was 'n kragtoer. Ons het Karel Schoeman, die grootste Afrikaanse skrywer, gegroet, maar sy boek Skepelinge verskaf ure se leesgenot.
En Fokofpolisiekar in Die Mystic Boer in Bloem het genoeg volts uitgepomp om Afrikaans selfs onder NDZ te laat oorleef.